Presidenti i Irakut flet për gjendjen në vend
Fouad Maasum thotë se barbarizmi i ekstremistëve i ka bashkuar fraksionet që më parë ishin të përçara në rajon
Ekstremistët e Shtetit Islamik kanë kryer sulme ndaj kurdëve, të krishterëve, jazidëve, myslimanëve shiitë dhe të tjerëve. Mendohet se grupi udhëhiqet dhe mbështetet nga myslimanë suni që dikur sundonin Irakun, por u lanë nën hije nga qeveria e mbizotëruar nga qeveria shiite e kryeministrit Nouri al-Maliki. Presidenti i Irakut thotë se përkrahja fillestare është dobësuar. Në fjalimin në Asamblenë e Përgjithshme të Kombeve të Bashkuara javën e kaluar, presidenti irakian tha se grupi Shteti Islamik duhet të çrrënjoset, ose përndryshe do të ringrihet. Shtetet e Bashkuara kanë krijuar një koalicion shtetesh perëndimore dhe arabe për të ndihmuar për shkatërrimin e bazave të Shtetit Islamik në Irak dhe Siri. Por Shtetet e Bashkuara nuk e kanë ftuar Iranin për të marrë pjesë në koalicionin kundër terroristëve, pavarësisht nga një farë zbutjeje e marrëdhënieve me Teheranin. Presidenti Maasum thotë se Iraku ka gjithashtu edhe mbështetjen e Arabisë Saudite dhe Turqisë. Me pozicionin e saj në kufi me Irakun dhe Sirinë, Turqia ka qenë nën trysni për të luajtur një rol më të madh në luftën kundër ekstremistëve. Kurdët e Irakut kanë qenë në vijën e parë të frontit të qëndresës ndaj ekstremistëve dhe kanë siguruar mbështetje ndërkombëtare. Ka shqetësime se kjo do të forcojë aspiratat e tyre për një shtet të pavarur. Presidenti i Irakut shprehu besimin se kjo nuk do të ndodhë. Presidenti i Irakut është kurd. Para disa muajsh ai emëroi një kryeministër të ri. Haider al-Abadi, që po punon për të zbutur tensionet fetare dhe etnike. Zoti Maasum thotë se një ndarje e kurdëve nga Iraku do të ishte një fillim problemesh serioze për rajonin.